Neuvoston päätöslauselma,

annettu 1 päivänä maaliskuuta 2002,

kuluttajien, erityisesti nuorten, suojelusta ottamalla käyttöön tiettyjä video- ja tietokonepelejä koskevat ikäryhmäsuositukset

(2002/C 65/02)

EUROOPAN UNIONIN NEUVOSTO

1. TOTEAA, että video- ja tietokonepelejä on yleisesti ja yhä enenevässä määrin saatavilla ja että kaupoissa myytäviin tai vuokrattaviin tai Internetissä levitettäviin video- ja tietokonepeleihin sisältyvät interaktiiviset vapaa-ajan ohjelmistot muodostavat merkittävät ja kasvavat markkinat.

2. TOTEAA, että kirjavuutensa ja vaihtelevan sisältönsä vuoksi nämä tuotteet on tarkoitettu eri ikäisille kuluttajille.

3. ON HUOLISSAAN erityisesti siitä, että joidenkin näiden tuotteiden sisältö voi tehdä niistä sopimattomia alaikäisten käyttöön niiden heille mahdollisesti aiheuttaman haitan vuoksi.

4. MUISTUTTAA toimista, joita toteutetaan parhaillaan yhteisössä asioissa, jotka koskevat alaikäisten suojelua haitallisilta sisällöiltä, esimerkiksi Internetin käyttöturvallisuuden parantamista koskevan yhteisön monivuotisen toimintasuunnitelman hyväksymisestä maailmanlaajuisten verkkojen laitonta ja haitallista sisältöä torjumalla tehdyn neuvoston päätöksen(1) puitteissa ja jatkotoimena neuvoston suositukselle Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle(2) ja vahvistaa näiden toimien tärkeyden.

5. PITÄÄ TÄRKEÄNÄ, että kuluttajat saavat selkeää tietoa markkinoilla olevista tuotteista sisällön arvioinnin ja siihen perustuvan ikäryhmäluokituksen osalta, jotta he voivat tehdä valintansa tietoisesti ja suojella nuoria mahdollisesti haitallisilta sisällöiltä; vahvistaa tässä yhteydessä, että merkinnät ovat tärkeä keino parantaa kuluttajille suunnattua tiedotusta ja lisätä avoimuutta sekä varmistaa, että sisämarkkinat toimivat tasapainoisesti.

6. TOTEAA, että useilla Euroopan unionin jäsenvaltioilla on ikäluokitusjärjestelmiä, joissa on otettu huomioon kulttuurierot ja erilaiset kansalliset ja paikalliset suhtautumistavat.

7. TOTEAA, että olisi hyödyllistä kannustaa kaikkia jäsenvaltioita kehittämään selkeitä ja yksinkertaisia luokitusjärjestelmiä näiden tuotteiden sisällön arvioimiseksi.

8. KATSOO, että sisältöjen luokitusta ja merkintöjä koskeva sekä kansallinen että yhteisön tason nykyinen yhteistyö interaktiivisten vapaa-ajan ohjelmistojen alalla toimivien yritysten keskuudessa auttaa osaltaan suojelemaan nuoria tehokkaasti ja hyödyntämään alan koko potentiaalia. Neuvosto pitää tässä yhteydessä tärkeänä, että tähän yhteistyöhön otetaan edelleenkin mukaan muut asiaankuuluvat osapuolet, erityisesti kuluttajajärjestöt ja vanhempien ja nuorten edustajat.

9. TOTEAA että itsesääntely sellaisenaan tai jäsenvaltioiden tällä alalla toteuttamien toimenpiteiden lisänä on yksi asianmukaisista keinoista tukea, video- ja tietokonepelien sisältämien vuorovaikutteisten viihdeohjelmistojen ikäluokitusjärjestelmiä siten, että toimintaan osallistuvat kaikki asiaankuuluvat osapuolet, erityisesti kuluttajat.

10. KEHOTTAA jäsenvaltioita ja komissiota tiivistämään omien toimivaltuuksiensa mukaisesti tietojen ja kokemusten vaihtoa koskevaa yhteistyötä kaikkien asianomaisten osapuolten kanssa, joita ovat alan teollisuus, sisältöjen suunnittelijat, kuluttajat ja nuoret, jotta voitaisiin määritellä video- ja tietokonepelien ikäryhmäluokitusta ja -merkintää koskevat parhaat käytännöt ottaen huomioon kulttuurierot ja erilaiset kansalliset ja paikalliset suhtautumistavat.

11. PANEE TYYTYVÄISENÄ MERKILLE komission yhteisön tasolla käytetyistä luokituskäytännöistä tekemän tutkimuksen ja toteaa, että kyseinen tutkimus kattaa myös muut tuotteet, kuten elokuvat, DVD-levyt ja videonauhat, jotka voivat myös aiheuttaa alaikäisten suojeluun ja sisämarkkinoiden toimintaan liittyviä ongelmia.

12. KEHOTTAA komissiota tarkastelemaan edellä mainitun yhteistyön sekä edellä mainitun tutkimuksen tulosten pohjalta video- ja tietokonepelien sisällön arvioinnissa ja niiden luokituksessa ja merkinnässä käytettävien eri menetelmien suunnittelussa ja käytössä tapahtuvaa kehitystä, sekä tekemään tarvittaessa asiasta selkoa neuvostolle.

(1) Euroopan parlamentin ja neuvoston päätös N:o 276/1999/EY, tehty 25 päivänä tammikuuta 1999 (EYVL L 33, 6.2.1999, s. 1).

(2) Neuvoston suositus, annettu 28 päivänä syyskuuta 1998 (EYVL L 270, 7.10.1998, s. 48).